Document ID: 32014D0203

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ Marzu 2014
dwar l-adozzjoni tal-programm ta’ ħidma multiannwali LIFE għall-perjodu ta’ bejn l-2014 u l-2017
(Test b’relevanza għaż-ŻEE)
(2014/203/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1293/2013 tal-Parlament Ewropew u tal-Kunsill tal-11 ta’ Diċembru 2013 dwar l-istabbiliment ta’ Programm għall-Ambjent u għall-Azzjoni Klimatika (LIFE) u li jħassar ir-Regolament (KE) Nru 614/2007 (1), u b’mod partikolari l-Artikolu 24(1) tiegħu,
Billi:
(1)
Sabiex tiġi żgurata l-implimentazzjoni tal-Programm LIFE, huwa neċessarju li jiġi adottat programm ta’ ħidma multiannwali għal bejn l-2014 u l-2017.
(2)
Sabiex jiġi stabbilit qafas għall-implimentazzjoni taż-żewġ sottoprogrammi ta’ LIFE, il-programm ta’ ħidma multiannwali għal bejn l-2014 u l-2017 għandu jispeċifika l-allokazzjoni indikattiva tal-fondi bejn oqsma prijoritarji u t-tipi ta’ finanzjament, is-suġġetti tal-proġetti li jimplimentaw il-prijoritajiet tematiċi stipulati fl-Anness III tar-Regolament (UE) Nru 1293/2013, il-metodoloġija tal-għażla teknika għall-proġetti, il-kriterji biex jingħataw l-għotjiet u skedi indikattivi għal sejħiet għal proposti.
(3)
Il-programm ta’ ħidma multiannwali għal bejn l-2014 u l-2017 għandu jinkludi wkoll riżultati kwalitattivi u kwantitattivi, indikaturi u miri għal kull qasam prijoritarju u t-tip ta’ proġett, skont l-indikaturi tal-prestazzjoni u l-objettivi speċifiċi għal kull qasam prijoritarju, bil-għan li tiġi vvalutata l-evalwazzjoni tar-riżultati u l-impatt tal-programm. Abbażi ta’ valutazzjonijiet ex ante, il-Kummissjoni identifikat żewġ strumenti finanzjarji innovattivi bħala għodod adattati għall-finanzjament tal-proġetti, skont l-Artikolu 17(4) tar-Regolament (UE) Nru 1293/2013.
(4)
Dawn l-istrumenti finanzjarji għandhom jiġu ppruvati tul il-programm ta’ ħidma multiannwali sabiex jintwera l-potenzjal kunsiderevoli tagħhom ta’ ingranaġġ tal-fondi mill-investituri fil-qasam tal-bijodiversità u l-mitigazzjoni tat-tibdil fil-klima u l-adattament, biex b’hekk jiġu indirizzati l-ostakli finanzjarji attwali għall-adozzjoni tal-proġetti f’dawk l-oqsma.
(5)
Abbażi tal-esperjenza pożittiva b’istrumenti finanzjarji oħra ġestiti mill-Bank Ewropew tal-Investiment (BEI), kif ukoll il-firxa ġeografika tal-BEI li tippermetti li jilħaq lil benefiċjarji potenzjali fl-Unjoni kollha, l-implimentazzjoni tal-Faċilità ta’ Finanzjament Kapitali Naturali u tal-Finanzjament Privat għall-Istrument tal-Effiċjenza Enerġetika, iffinanzjati mill-programm LIFE, għandhom jiġu fdati lil dik l-istituzzjoni.
(6)
Sabiex tiżgura implimentazzjoni effiċjenti tal-programm ta’ ħidma multiannwali u billi r-Regolament (UE) Nru 1293/2013 japplika mill-1 ta’ Jannar 2014, din id-Deċiżjoni għandha tibda tapplika mid-data tal-adozzjoni ta’ din id-Deċiżjoni.
(7)
Il-miżuri previsti f’din id-Deċiżjoni huma konformi mal-opinjoni tal-Kumitat tal-Programm LIFE għal Azzjoni għall-Ambjent u l-Klima stabbilit permezz tal-Artikolu 30 tar-Regolament (UE) Nru 1293/2013,
ADOTTAT DIN ID-DEĊIŻJONI:
Artikolu 1
Il-programm ta’ ħidma multiannwali
Il-programm ta’ ħidma multiannwali LIFE għall-perjodu ta’ bejn l-2014 u l-2017, kif inhu stipulat fl-Anness, ġie adottat.
Artikolu 2
Kontribuzzjoni tal-Unjoni għall-programm ta’ ħidma multiannwali
Il-kontribut massimu għall-programm ta’ ħidma multiannwali LIFE għall-perjodu bejn l-2014 u l-2017 huwa ffissat għal EUR 1 796 242 000 u għandu jintuża biex jiffinanzja s-sottoprogrammi relevanti u l-oqsma prijoritarji kif jidher hawn taħt:
(1)
Ammont totali ta’ EUR 1 347 074 499 għas-sottoprogramm għall-Ambjent li għandu jinqasam kif jidher hawn taħt:
(a)
EUR 495 845 763 għall-qasam prijoritarju “Ambjent u Effiċjenza fir-Riżorsi”;
(b)
EUR 610 068 900 għall-qasam prijoritarju “Natura u Bijodiversità”;
(c)
EUR 162 999 836 għall-qasam prijoritarju “Governanza Ambjentali u Informazzjoni”;
(d)
EUR 78 160 000 għall-ispiża relatata fuq l-appoġġ.
(2)
Ammont totali ta’ EUR 449 167 501 għas-sottoprogramm għat-tibdil fil-klima li għandu jinqasam kif jidher hawn taħt:
(a)
EUR 193 559 591 għall-qasam prijoritarju “Mitigazzjoni tat-tibdil fil-klima”;
(b)
EUR 190 389 591 għall-qasam prijoritarju “Adattament għat-tibdil fil-klima”;
(c)
EUR 47 588 319 għall-qasam prijoritarju “Governanza Klimatika u Informazzjoni”;
(d)
EUR 17 630 000 għall-ispiża relatata fuq l-appoġġ.
Artikolu 3
Strumenti Finanzjarji
(1) L-istrumenti finanzjarji li ġejjin, kif inhu deskritt fl-Anness, għandhom jirċievu l-kontribuzzjonijiet skont l-Artikolu 17(1) tar-Regolament (UE) Nru 1293/2013:
(a)
il-Finanzjament Privat għall-Istrument tal-Effiċjenza Enerġetika;
(b)
il-Faċilità ta’ Finanzjament Kapitali Naturali.
(2) L-implimentazzjoni tal-kontribuzzjoni lill-Finanzjament Privat għall-Istrument tal-Effiċjenza fl-Enerġija u l-Faċilità ta’ Finanzjament Kapitali Naturali għandha tiġi fdata f’idejn il-Bank Ewropew tal-Investiment.
Artikolu 4
Dħul fis-seħħ
Din id-Deċiżjoni għandha tidħol fis-seħħ fl-ewwel jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Din għandha tapplika mid-19 ta’ Marzu 2014.
Magħmul fi Brussell, id-19 ta’ Marzu 2014.

Labels: 15
19
20